በህዳሴ ግድብ ዙሪያ ኢትዮጵያ፣ ሱዳንና ግብጽ ነገ በካርቱም ይወያያሉ
በታላቁ የኢትዮጵያ ህዳሴ ግድብ ላይ ያተኮረ ውይይት የኢትዮጵያ፣ የሱዳንና የግብጽ የውጭ ጉዳይ እና የውሃ ሚኒስትሮች በሱዳን ካርቱም ነገ ይወያያሉ ።የኢትዮጵያ ፣ የግብጽና የሱዳን የውሃ ሚኒስትሮች ባለፈው ነሃሴና መስከረም ወር ላይ አንዴ ካርቱም ሌላ ጊዜ ደግሞ አዲስ አበባ ላይ ባደረጉት ውይይት በታላቁ የኢትዮጵያ ህዳሴ ግድብ ዙሪያ ሁለት ጥናቶች እንዲካሄዱ መስማማታቸው ለዚህም ከሶስቱም ሀገራት አራት አራት አባላት የሚሳተፉበትን ኮሚቴ ማቋቋማቸው ይታወሳል ።ይህ ኮሚቴ አሁን ጥናቱን የሚያጠና አለማቀፍ ኩባንያን የመለየት ደረጃ ላይ እየደረሰ ነው ።ጥናቶቹ የግድቡን የውሃ አያያዝና አለቃቀቅ /ሀይድሮሎጂ ሲሙሌሽን ሞዴል/ ላይ ያተኮረና ራሱ ግድቡ በታችኛው የተፋሰሱ ሀገራት ላይ ሊያመጣ የሚችለውን ማህበራዊና ኢኮኖሚያዊ ተጽእኖ ላይ የሚያተኩሩ ናቸው ።ኢትዮጵያና ግብጽን የመጨረሻ መተማመን ላይ የማድረስ ተስፋ የተጣለባቸው ሁለቱን ጥናቶች ለማጥናት አራት አለማቀፍ አማካሪ ኩባንያዎች ሰነዶቻቸውን ለሶስትም ሀገራት የቴክኒክ ኮሚቴዎች አስገብተዋል ።ከሚቴዎቹ ረቡዕ እና ሀሙስ በካርቱም በሚያደርጉት ጉባኤም ከአራቱ ኩባንያዎች አንዱን ይመርጣሉ ተብሎ እንደሚጠበቅ ነው የኢፌዴሪ የውሃ፣ መስኖና ኤነርጂ ሚኒስትሩ አቶ አለማየሁ ተገኑ የነገሩን፡፡የፈረንሳዮቹ ቢ አር ኤል ኢንጂነርስዕ እና አርቴሪያ ዴልታሬዝ፣ የኔዘርላንድስ ስሜክ እና የአውስትራሊያ ኩባንያዎች ናቸው ጥሪ ከቀረበላቸው በኋላ ሁለቱን ጥናቶች ለማካሄድ ለየሀገራቱ እቅዳቸውን ያስገቡት ።ሀልክሮ የሚባል የእንግሊዝ ኩባንያ አስቀድሞ ጨረታ ውስጥ ለመሳተፍ መንገድ የጀመረ ቢሆንም በሂደት ራሱን አስወጥቷል ።በሁለቱ ቀናት ስብሰባ ሀገራቱ በጋራ ያቋቋሙት የሶስትዮሽ ኮሚቴም በተለያዩ መመዘኛዎች ሀገራቱ ቅድሚያ የሰጧቸውን አማካሪ ተቋማትን የመገምገምና የመለየት ስራ ነው የሚያከናውነው ብለዋል አቶ አለማየሁ ።በካርቱሙ ጉባኤ ላይ ሀገራቱ አንድ ኩባንያን የሚመርጡ ከሆነም ጥናቶቹን የሚሰራው ኩባንያ ሁለቱን ጥናቶች የሚያጠናቅቅበትን ጊዜ እና በሶስቱ ሀገራት የሚሸፈነውን ወጪ ያቀርባል ።ቀጥሎም በቅርቡ በአዲስ አበባ የኮንትራት ፊርማ የሚከናወን ይሆናል፡፡ የሁለቱ ጥናቶች መካሄድ ግብጽና ኢትዮጵያ በግድቡ ላይ የነበራቸውን አለመግባባት ለመፍታት ያደረጉት ዲፕሎማሲያዊ ጥረት ውጤት ነው ።